Jonas Dahl (SF), 2012-05-25:
Tak for det, og tak for muligheden for at tage debatten om 2020-planen her i dag, hvor Liberal Alliance har rejst en forespørgsel om det offentlige forbrug.
Som bekendt fremlagde regeringen sidste tirsdag sit oplæg »Danmark i arbejde« om de udfordringer, der er for dansk økonomi frem mod 2020, og det er klart, at udfordringerne er relativt store.
Der er specielt tre udfordringer, som det er nødvendigt at bide mærke i, og det er bl.a. demografien.
I de kommende år får vi færre unge på arbejdsmarkedet, og vi kan også se, at vi får flere, der træder ud af arbejdsmarkedet på grund af pension.
Kort fortalt kan man jo sige, at tilbage i starten af 1990'erne var der fire personer på arbejdsmarkedet for hver pensionist.
Det tal nærmer sig tre personer her i løbet af de kommende år, og på den anden side af 2020 ser det såmænd endnu mere vanskeligt ud, for den del af arbejdsstyrken, der er på arbejdsmarkedet, vil blive mindre.
Så vidt jeg husker, er det faktisk allerede næste år, at kurven vipper, i forhold til hvor mange unge vi har, kontra hvor mange ældre vi har.
Så der er altså nogle demografiske udfordringer, som er til at tage og føle på, og den opgave tror jeg vi alle sammen har et fælles ansvar for at løfte.
Oven i det er der udfordringen med Danmarks konkurrenceevne, som ikke mindst er blevet meget klart belyst af den udvikling, der var op gennem 00'erne.
Jeg tror, at vi alle sammen i dag må erkende, at vi står over for en udfordring for også at sikre dansk konkurrenceevne i årene fremover, så vi er i stand til at konkurrere med udlandet.
Det kræver bl.a. en massiv satsning på uddannelse, og at vi rent faktisk sikrer, at vi får uddannet vores arbejdsstyrke, så vi er i stand til at tage konkurrencen op med andre lande.
Det er baggrunden for, at regeringen netop vælger en satsning i den retning.
Den tredje store udfordring eller problemstilling, som vi er nødt til at forholde os til, er problemstillingen vedrørende de offentlige finanser.
Det er baggrunden for, at regeringen har fremlagt et forslag til budgetlov, som vi har førstebehandlet.
Det affødte en debat om 2020-planen, men det er også en bunden opgave at sikre, at vi i 2020 har en balance mellem indtægter og udgifter, og det er jo derfor, vi også diskuterer det strukturelle balancebegreb i forhold til 2020.
Det er bare ikke nok.
Vi bliver nødt til at have et reformkatalog, og det er baggrunden for, at hele 2020-planen er trukket op.
Vi er nødt til at sikre, at vi rent faktisk også i årene fremover har svarene.
Hvis jeg bare skal tilknytte en enkelt yderligere kommentar, så må man også sige – og det har jo været debatten i dag – at Danmarks situation, hvor nødig vi end vil have det, det seneste års tid er blevet forværret.
Det er jo også baggrunden for, at vi fra SF's side har sagt, at der er dele af de forslag, vi havde under valgkampen i 2011, som vi ikke fik igennem – men der er også nogle strukturelle ting, som har ændret sig, og som vi selvfølgelig bliver nødt til at forholde os til.
Det er også baggrunden for, at vi netop har fremlagt 2020-planen, og jeg synes sådan set, at det er en offensiv plan og en plan, som vi skal være stolte af, for det er rent faktisk med til at bringe Danmark ud på den anden side af krisen.
Med de ord vil jeg sige, at vi kan støtte det forslag til vedtagelse, som hr. John Dyrby Paulsen læste op tidligere.